section_heading: Osnivanje i status
paragraph_text: Temeljni dokument SNV-a, Statut, definira povijesno utemeljenje postojanja organizacije na pravnim izvorima koji su kroz prošlost potvrđivali pravo Srba na osobnu autonomiju pozivajući se posebice na A) odluke vladara iz 8 nabrojenih godina kao i dokument Rescriptum Declaratorium iz 1779. godine, B) zakonske članke iz 1790., 1848. i 1868. godine, C) carski ukaz od 10. kolovoza 1868. godine, D) Zakon od 14. svibnja 1887. godine i druge akte Sabora koji se odnose na prava Srba u Trojednoj Kraljevini, E) dokumente Narodnog vijeća SHS te D) dokumente Zemaljskog antifašističkog vijeća narodnog oslobođenja Hrvatske. Statut kao pravne osnove za rad SNV-a navodi članke 3., 14., 15. i 43. Ustava Republike Hrvatske, Ustavni zakon o pravima nacionalnih manjina kao i brojne nabrojene međunarodne instrumente za zaštitu ljudskih i manjinskih prava.